钦定古今图书集成/明伦汇编/官常典/第398卷 > 张原
## 钦定古今图书集成/明伦汇编/官常典/第398卷 > 张原

按《明外史》本传：原字士元，三原人，正德九年进士，授
吏科给事中。疏陈汰穴食、慎工作、禁贡献、明赏罚、广
言路，进德学六事，中言：“天下幅员万里，一举事而计
臣辄告匮，民贫故也。民何以贫？盖守令之裒敛、中臣
之贡献为之。比年军需杂输，十倍前制，皆取办守令守令假以自殖，又十倍于上供。民既困矣，而贡献者
复巧立名目，争新竞异，号曰孝顺。彼岂损己之财以
娱陛下哉？不过取之民耳。取于民者十百，进于上者
一二，朝廷何乐于此而受之？至人君驭下，惟赏与罚。
迩者庸才厮养，莫不封侯腰玉。御敌者竟未沾恩，覆
军者多至逃罪。或足不出门而受赏，身不履阵而奏
功，此士卒所由解体也。”疏入，权幸恶之，传旨谪新添
驿丞。嘉靖初，召复兵科，仍加俸一级。南宁伯毛良杀
其子，锦衣掌印指挥朱宸等多违纵，原先后论之，皆
夺职闲住。帝进张鹤龄昌国公。封陈万言太和伯，世
袭。授万言子绍祖尚宝丞。又以外戚蒋泰等五人为
锦衣千、百户。原抗疏极言，请行裁节。四川巡抚许廷
光不职，原劾调之。未几，劾建昌侯张延龄强占民地，
定国公徐光祚子外戚玉田伯蒋轮、昌化伯邵蕙家
人擅作威福事。虽不尽行，权贵皆震慑。进户科右给
事中。撼门哭，再被杖，创重卒。贫不能归葬。久之，都御
史陈洪谟备陈原与毛玉、裴绍宗、王思、王相、胡琼等
妻子流离状，请恤于朝。不许。隆庆元年赠光禄少卿。